**BASES REGULADORES DEL PROCÉS DE PRESSUPOSTOS PARTICIPATIUS 2020-2021**

**PREÀMBUL**

L’Ajuntament de Cunit pretén impulsar i afavorir la participació de la ciutadania en els afers públics municipals. És per això que es vol incorporar en l’agenda pública el primer pressupost participatiu del municipi.

Els Pressupostos Participatius són un mecanisme de participació directa en la gestió del municipi mitjançant el qual la ciutadania proposa i decideix la destinació d’una part dels recursos públics municipals, establint prioritats en la despesa pública i possibilitant una eina de diagnosi de necessitats socials i de propostes de millores encaminades al bé comú.

Tenint en compte el context actual de la participació a Cunit i la complexitat del pressupost municipal, aquest procés s’iniciarà establint unes regles bàsiques per a començar a construir aquest mecanisme i la implantació d’una plataforma digital de participació, amb la premissa que és un primer pas per a establir amb continuïtat i voluntat clara de millora respecte a l’abast, l’estructura i la participació de la ciutadania en aquest instrument participatiu i de gestió del municipi.

Per tal de dur a terme la primera convocatòria del procés dels pressupostos participatius, l’Ajuntament considera adient elaborar unes bases per regular el procés com a experiència inicial, pedagògica i de pràctica, per al pressupost de 2021, amb la participació de la ciutadania en la presa de decisions d’uns projectes en concret.

**1. OBJECTE**

L’objecte d’aquestes bases és regular el procés de Pressupostos Participatius 2020-2021, que es desenvoluparà al municipi de Cunit, com una eina mitjançant la qual els veïns i veïnes de Cunit decideixen les propostes a executar, d’entre les propostes d’inversió definides per l’Ajuntament.

Els principals objectius d’aquest Pressupost Participatiu són:

* Implicar la ciutadaniaen la presa de decisions sobre el destí d’una part dels recursos públics.
* Generar major transparència i eficiènciaen la gestió municipal.

Aquest procés s’atendrà als següents principis bàsics: transparència, publicitat, claredat, accés a la informació, neutralitat institucional, primacia de l’ interès

col·lectiu, pluralisme, igualtat i no discriminació, inclusió, protecció de dades de caràcter personal i rendició de comptes.

**2. RÈGIM JURÍDIC**

El règim jurídic d’aplicació és el següent:

* Decret legislatiu 2/2003, pel qual s’aprova el Text refós de la Llei municipal i de règim local de Catalunya
* Llei 10/2014, del 26 de setembre, de consultes populars no referendàries i d’altres formes de participació ciutadana (modificada per la Sentència del Tribunal Constitucional 31/2015, de 25 de febrer)
* Llei 19/2013 de 9 de desembre, de transparència, accés a la informació pública i bon govern.
* Llei 19/2014, del 29 de desembre, de Transparència, accés a la informació pública i bon govern.
* Llei 39/2015, d’1 d’octubre, del procediment administratiu comú de les administracions públiques.

**3. DOTACIÓ PRESSUPOSTÀRIA**

La dotació pressupostària es consignarà en el capítol 6del pressupost de despeses, Inversions reals,del pressupost 2021, d’acord amb les propostes definides per la Comissió tècnica que han de ser consensuades i presentades públicament per a la seva votació per part de la ciutadania, per un valor total de 100.000 euros.

**4. PARTICIPACIÓ DE LA CIUTADANIA**

Podran votar els Pressupostos Participatius de Cunit 2020-2021 totes les persones majors de 16 anys empadronades a Cunit.

**5. ÒRGANS DEL PROCÉS**

**5.1. Comissió d’impuls i seguiment**

És la responsable de liderar i gestionar la organització del procés i garantir-ne el seu bon funcionament.

Estarà presidida per l’alcaldessa i formada per un/a representant de cadascun dels grups municipals de l’Ajuntament, amb l’assistència dels membres de la Comissió tècnica que correspongui.

**5.2. Comissió tècnica**

La Comissió tècnica estarà formada per almenys un responsable tècnic dels diferents serveis municipals implicats en el procés en qualsevol de les seves fases, i serà la responsable de proposar els projectes a prioritzar per la ciutadania i implementar-ne les accions derivades per a l’execució dels projectes seleccionats en el procés de Pressupostos Participatius de Cunit 2020-2021, d’acord amb els criteris següents:

* 1. Han de ser projectes d’inversió i el seu pressupost no podrà ser superior a 50.000 euros (IVA inclòs), i que no comprometin el pressupost d’altres anys.
	2. Han de ser de competència municipal i sobre béns de propietat municipal.
	3. S’han d’adequar a les lleis i normativa vigent.
	4. Han de ser viables tècnica i econòmicament, amb un cost de manteniment sostenible i executar-se en l’exercici pressupostari 2021.
	5. Han de donar resposta a una necessitat concreta, d’interès general.
	6. No han de suposar contractació de nou personal.
	7. Han de ser projectes inclusius, socialment equitatius i sostenibles ambientalment, tenir visió de col·lectivitat i un impacte favorable per a una part majoritària dels ciutadans i ciutadanes del municipi.
	8. S’hauran de presentar en el termini i forma establerta.
	9. No poden ser actuacions que ja s’estan portant a terme, ja previstes al pressupost municipal o que facin referència a subvencions que s’atorguen.

La Comissió tècnica emetrà una memòria justificativa de la valoració i proposició dels projectes, que es publicarà a la web municipal i a la plataforma de participació ciutadana de Cunit.

**6. ESTRUCTURA DEL PROCÉS**

Després de la definició, validació i constitució dels òrgans dels procés, aquest s’organitzarà en les etapes següents:

**Fase 1. Presentació i difusió del procés i presentació dels projectes**

Aquesta fase ha de permetre garantir a la ciutadania el dret a ser informada sobre els objectius, organització i abast del procés i animar la seva participació, propiciant alhora el coneixement de com funciona un pressupost municipal i els criteris bàsics sobre com podran elaborar-se les propostes del pressupost participatiu a partir d’aquesta edició inicial.

Per això, es realitzarà una campanya de comunicació que inclourà la presentació pública del procés de Pressupostos Participatius mitjançant la organització de sessions informatives, l’edició de material gràfic, gestió dels continguts al web municipal i a la plataforma de participació ciutadana, gestió de les xarxes socials i altres instruments que es considerin oportuns.

Així mateix, es presentarà la plataforma de participació ciutadana de Cunit i s’exposaran els projectes que es proposen perquè la ciutadania decideixi quin o quins es desenvoluparan al 2021 amb la dotació pressupostària compromesa.

**Fase 2. Votació de les propostes.**

En aquesta fase podran participar totes les persones físiques empadronades a Cunit majors de 16 anys.

El sistema de votació serà presencial i telemàtic, sempre a través de la plataforma digital de participació de Cunit.

El període de votació de propostes es desenvoluparà durant un termini mínim de tres setmanes.

Es podrà votar de forma presencial als punts de votació que habiliti l'Ajuntament mitjançant ordinador o tauleta i de manera telemàtica (des de qualsevol ordinador o dispositiu mòbil). Per poder votar presencialment caldrà mostrar el DNI o NIF.

Per facilitar al màxim la participació, les persones que no tinguin accés a Internet, i acudeixin a votar als equipaments municipals habilitats a tal efecte, comptaran amb l’assessorament de personal de l’Ajuntament.

Les propostes seleccionades ho seran en base als vots obtinguts fins que s’esgoti la quantitat econòmica global, fixada en 100.000 euros.

Un cop realitzat el recompte de vots, s’ordenaran les propostes de més a menys votades a través de la plataforma de participació ciutadana .

En el supòsit d’empat en la puntuació de diferents projectes o en el cas que el cost de les propostes escollides no arribi als 100.000 euros establerts, però el sobrant no sigui suficient per assumir la proposta immediatament següent, serà la Comissió tècnica qui estudiarà i valorarà el cas en qüestió i prendrà una decisió motivada.

**Fase 3. Retorn dels resultats, avaluació del procés i execució de les propostes**

En aquesta fase caldrà fer:

- Un retorn a la ciutadania de les propostes seleccionades, donant-les a conèixer en un acte públic i a través de la plataforma de participació i d’altres canals municipals.

- Recollir les opinions i propostes de millora per tal que puguin ser incorporades en el següent procés de pressupostos participatius per part dels membres dels òrgans de participació involucrats i també del conjunt de la ciutadania a través d’una enquesta de valoració.

- Seguiment de les propostes i informació a la ciutadania del seu estat d’execució, a través de la plataforma de participació la ciutadania.

- Elaborar la memòria final del procés.

**7. TEMPORITZACIÓ**

 - Validació i aprovació de les bases: abril 2020

 - Constitució òrgans del procés: juny 2020

 - Elaboració campanya comunicació: juny-juliol 2020

 - Implantació plataforma digital de participació i posada en marxa: juny- agost

 2020

 - Presentació del procés i exposició de les propostes: setembre-octubre 2020

 - Votació de les propostes: octubre 2020

 - Retorn i avaluació: octubre - novembre 2020

- Incorporació de les propostes al pressupost del 2021: octubre-novembre

 2020

 - Execució dels projectes i seguiment: 2021

**8. DISPOSICIÓ FINAL**

Aquestes bases només tindran vigència durant tot el procés de Pressupostos Participatius de Cunit 2020-2021. Qualsevol eventualitat no recollida de manera explícita ni implícita en les presents bases i que no puguin ser resoltes mitjançant l’aplicació de normativa de rang superior seran objecte de resolució expressa per part de l’Ajuntament de Cunit.